Dodetal styg verby 100 ná tenkwa ontplofGesondheidswerkers dra ‘n doodskis tydens die massabegrafnis in Sierra Leone. (Foto: Saidu BAH / AFP) ŉ Massabegrafnis is in Sierra Leone gehou nadat ŉ reuseontploffing oor die naweek by ŉ vulstasie in die hoofstad, Freetown, minstens 115 lewens geëis het. Duisende roubeklaers het Maandag toegekyk hoe 85 liggame na ŉ begraafplaas aan die buitewyke van die stad geneem is om ter ruste gelê te word. Dié begraafplaas is vroeër gebruik om slagoffers van die Ebola-uitbrekings te begrawe. “Ons is vandag hier om ŉ waardige begrafnis aan ons landgenote te gee,” het pres. Julius Maada Bio tydens die begrafnis gesê. Die ontploffing het Vrydag meestal straatsmouse en motorfietsryers geëis toe ŉ voertuig by ŉ vulstasie ná ŉ botsing teen ŉ ander vragmotor aan die brand geraak het. Die vlamme het vinnig versprei en mense in voertuie en op paaie in die omgewing gebrand. Volgens die Nasionale Rampbestuursagentskap is 91 mense tydens die voorval beseer van wie sommige baie ernstig. Die land se gesondheidsowerhede het op hul beurt ŉ dringende beroep vir bloedskenkings gedoen om meer as 100 slagoffers te behandel wat ná die voorval met brandwonde in die hospitaal opgeneem is. “Ons het dringend mediese voorraad nodig vir gevalle van kritieke brandwonde,” het dr. Moses Batima, adjunk-direkteur-generaal van die departement van gesondheid se agentskap vir mediese voorrade, aan AFP gesê. Daar is veral ŉ tekort aan pynstillers, verbande en mediese toerusting om wonde te bedek. Volgens Batima word mediese voorraad van die Wêreldgesondheidsorganisasie (WGO) én skenkings reeds ontvang. Dit is egter nie genoeg nie en plaaslike hospitale sukkel om die mas op te kom. “Ons doen ŉ beroep op die internasionale gemeenskap om te help met mediese toerusting vir die ernstigste gevalle.” Bio het Sondag weens die reuseontploffing drie dae van rou in Sierra Leone verklaar.